Source: http://monitorulneamt.ro/lovitura-de-teatru-in-liga-nationala/
Timestamp: 2019-02-17 10:14:50+00:00

Document:
Lovitură de teatru în Liga Naţională | Monitorul de Neamț și Roman
duminică, 17 februarie 2019 - 12:14:50
Acasă Sport Handbal Lovitură de teatru în Liga Naţională
■ echipa fostului tehnician de la CSM Roman, Florentin Pera, unde evoluează şi fostele glorii locale, Iuganu şi Glibko, a învins campioana CSM la ea acasă ■ succesul a dublat victoria din Supercupă ■
În vreme ce CSM Roman se dă de ceasul morţii pe ultimul loc al clasamentului Ligii Naţionale, o parte din fostul său nucleu, în prezent legitimat la Rîmnicu Vîlcea, face furori, reuşind să obţină o victorie imensă, în restanţa etapei a V-a, scor 22-19 (13-9), în compania fostei campioane a Europei şi campioană naţională en- titre, CSM Bucureşti. Formaţia de la malul Oltului e coordonată de către tehnicianul Florentin Pera, cel care a făcut istorie, inclusiv în cupele europene, cu CSM Roman şi care a fost mazilit cu scandal de la malul Moldovei. Alături de acesta, în lotul vîlcencelor s-au integrat cu succes extrema Ana Maria Popa Iuganu şi interul Iryna Glibko, cele două punînd umărul la o victorie de senzaţie la Bucureşti, în fieful „tigroaicelor“. Prima a marcat o dată, iar cea de-a doua de nu mai puţin de şapte ori. Astfel, s-a dovedit şi faptul că victoria oltencelor din Supercupa României, în faţa bucureştencelor, nu a fost o întîmplare. Florentin Pera a dezvăluit faptul că toată săptămîna şi-a motivat fetele prin declaraţiile celor de la CSM, care au spus că Vîlcea le-a învins în Supercupă doar pentru că ele nu avuseseră timp să se închege ca echipă. Fostul antrenor de la Roman a reuşit să o anihileze pe Neagu, care a marcat un singur gol din acţiune în tot meciul, dar şi extremele foarte rapide ale campioanei. În plus, pivoţii nu au avut deloc spaţii pe semicercul de la 6 metri. „Am venit la Bucureşti motivaţi şi încrezători. Faptul că ele au vorbit după înfrîngerea din Supercupă ca despre una întîmplătoare, la nimereală, că ele nu au avut timp să se cunoască prea bine, ne-a motivat şi ambiţionat. Asta le-am spus fetelor şi le-am zgîndărit orgoliul“, a declarat tehnicianul. Pera a mai spus că echipa sa a cîştigat prin entuziasm, prin pasiune, prin dăruire, lucruri care au lipsit echipei gazdă, care este şi obosită prin parcursul european: „Le felicit pe fete pentru felul cum au luptat, pentru cum s-au apărat. Au gestionat exact finalul. Sîntem o echipă mică, unită, dar cu suflet mare şi asta am arătat-o pînă acum“. Vîlcea va juca duminică, pe teren propriu, prima manşă din turul doi al Cupei EHF, cu fosta semifinalistă a Cupei EHF, Kastamonu Belediesi. Din etapa a V-a a Ligii Florilor mai era de disputat ieri, 10 octombrie, restanţa dintre CSM Galaţi şi HC Dunărea Brăila. La vîrf, conduce Vîlcea, cu 15 puncte, urmată, în mod neverosimil, de Măgura Cisnădie, cu 14 puncte, CSM Bucureşti fiind abia pe locul III, cu 12 puncte. Iar etapa viitoare, campioana vine la Roman…
Articolul precedentRecordmanul Stănescu, o nouă provocare mondială
Articolul următorNeamţ: Nouă ani de închisoare după ce şi-a înjunghiat soţia şi socrii

References: CSM 
 CSM 
 CSM 
 CSM 
 CSM 
 CSM 
 CSM